รัฐบาลไทย-ข่าวทำเนียบรัฐบาล-ปลัดมหาดไทย สั่งการด่วนเร่งให้ความช่วยเหลือผู้ประสบภัยคลื่นลมแรงในพื้นที่จังหวัดนครศรีธรรมราช พร้อมสั่งการผู้ว่าฯ จังหวัดภาคใต้ชายฝั่งทะเลอ่าวไทย ประเมินสถานการณ์
วันอาทิตย์ที่ 16 เมษายน 2566
16/04/2566
ปลัดมหาดไทย สั่งการด่วนเร่งให้ความช่วยเหลือผู้ประสบภัยคลื่นลมแรงในพื้นที่จังหวัดนครศรีธรรมราช พร้อมสั่งการผู้ว่าฯ จังหวัดภาคใต้ชายฝั่งทะเลอ่าวไทย ประเมินสถานการณ์
ปลัดมหาดไทย สั่งการด่วนเร่งให้ความช่วยเหลือผู้ประสบภัยคลื่นลมแรงในพื้นที่จังหวัดนครศรีธรรมราช พร้อมสั่งการผู้ว่าฯ จังหวัดภาคใต้ชายฝั่งทะเลอ่าวไทย ประเมินสถานการณ์ หากมีความรุนแรงต้องสั่งเรือทุกชนิดงดออกจากฝั่ง และช่วยเหลือผู้ประสบภัยโดยทันที
วันนี้ (16 เม.ย. 66) เวลา 15.00 น. นายสุทธิพงษ์ จุลเจริญ ปลัดกระทรวงมหาดไทย เปิดเผยว่า ตนได้รับรายงานจากนายอภินันท์ เผือกผ่อง ผู้ว่าราชการจังหวัดนครศรีธรรมราช ถึงกรณีเกิดคลื่นลมแรงในทะเลอ่าวไทย บริเวณอําเภอปากพนัง อําเภอท่าศาลา และอําเภอสิชล จังหวัดนครศรีธรรมราช โดยขณะเกิดเหตุมีเรือประมงของชาวประมงในพื้นที่ออกทะเลตามปกติ และเมื่อพบสถานการณ์จึงได้เร่งนําเรือเข้าฝั่ง แต่มีเรือประมงจํานวนหลายลําล่มกลางทะเล มีข้อมูล ดังนี้ 1) อําเภอปากพนัง มีเรือออกจากฝั่ง 22 ลํา ลูกเรือ 51 คน ขึ้นฝั่งแล้ว 13 ลํา เรือล่ม 7 ลํา ขาดการติดต่อ 2 ลํา ในส่วนของลูกเรือ สามารถช่วยชีวิตปลอดภัย 42 คน อยู่ระหว่างช่วยเหลือ 2 คน ยังไม่สามารถติดต่อได้ 6 คน เสียชีวิต 1 คน 2) อําเภอท่าศาลา มีเรือออกจากฝั่ง 5 ลํา ขึ้นฝั่งแล้ว 4 ลํา ขาดการติดต่อ 1 ลํา ยังไม่ทราบจํานวนผู้สูญหาย และ 3) อําเภอสิชล เรือออกจากฝั่ง 1 ลํา ลูกเรือ 4 คน ช่วยเหลือแล้ว 3 คน อยู่ระหว่างค้นหา 1 คน
“ในขณะนี้ นายอภินันท์ เผือกผ่อง ผู้ว่าราชการจังหวัดนครศรีธรรมราช ได้บัญชาการเหตุการณ์ในพื้นที่ พร้อมตั้งศูนย์ผู้บัญชาการเหตุการณ์ส่วนหน้า ณ แหลมตะลุมพุก อําเภอปากพนัง โดยมอบหมาย นายสมพงษ์ มากมณี รองผู้ว่าราชการจังหวัดนครศรีธรรมราช เป็นผู้บัญชาการเหตุการณ์ส่วนหน้า พร้อมทั้งบูรณาการทุกหน่วยงานที่เกี่ยวข้อง ทั้งพลเรือน ทหาร ตํารวจ อาสาสมัคร มูลนิธิ กํานัน ผู้ใหญ่บ้าน เร่งสํารวจและติดตามการให้ความช่วยเหลือ และสั่งการงดเรือประมง และเรือทุกชนิดออกจากฝั่ง พร้อมประสานขอรับการสนับสนุนเฮลิคอปเตอร์จากกองบิน 7 สุราษฎร์ธานี กองทัพเรือภาคที่ 2 ฐานทัพเรือสงขลา และกองทัพภาคที่ 4 ค่ายวชิราวุธ เพื่อปฏิบัติการค้นหาทางอากาศในการระบุเป้าหมายและสนับสนุนชูชีพ ซึ่งในขณะนี้ สถานการณ์คลื่มลมในทะเลบรรเทาลง มีคลื่นสูงประมาณ 1 เมตร” ปลัด มท. กล่าว
นายสุทธิพงษ์ จุลเจริญ ปลัดกระทรวงมหาดไทย ได้กล่าวอีกว่า นอกจากนี้ ตนได้รับรายงานจากนายวิชวุทย์ จินโต ผู้ว่าราชการจังหวัดสุราษฎร์ธานี ว่าเมื่อเวลาประมาณ 10.00 น. มีเหตุเรือเฟอร์รี่ของบริษัท ราชาเฟอร์รี่ ตะแคงจมครึ่งลํา บริเวณท่าเทียบเรือ โดยจากการตรวจสอบเบื้องต้นพบว่า เป็นเรืออาร์ 10 รับผู้โดยสารมาจากอําเภอเกาะสมุยและเข้าจอดเทียบท่าส่งผู้โดยสารเรียบร้อยแล้ว ต่อมาเกิดคลื่นลมแรง ซัดตัวเรือกระแทกกับท่าเทียบเรือจนทําให้เรือตะแคงและน้ําไหลเข้าในตัวเรือ ไม่มีผู้ได้รับบาดเจ็บหรือเสียชีวิต ซึ่งขณะนี้เรือได้จมลงจนถึงพื้นดินแล้ว ที่ระดับความลึกประมาณ 4 เมตร โดยผู้ว่าราชการจังหวัดสุราษฎร์ธานี ได้สั่งการให้สํานักงานเจ้าท่าภูมิภาคสาขาสุราษฎร์ธานี ออกคําสั่งห้ามใช้เรือลําดังกล่าวแล้ว พร้อมทั้งมีคําสั่งห้ามใช้และให้แก้ไขท่าเทียบเรือที่มีสภาพชํารุดไม่พร้อมใช้งาน พร้อมทั้งให้สํานักงานเจ้าท่าภูมิภาคสุราษฎร์ธานีกํากับดูแลการกู้เรืออาร์ 10 ของบริษัทราชาเฟอร์รี่อย่างใกล้ชิด เพื่อป้องกันคราบน้ํามันที่อาจจะไหลออกมายังผิวน้ําได้ และหากมีคลื่นลมแรงในทะเลขอให้สํานักงานเจ้าท่าภูมิภาคสาขาสุราษฎร์ธานีเร่งเสนอคําสั่งห้ามเรือออกจากฝั่งในทันที
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า ตนได้เน้นย้ําไปยังผู้ว่าราชการจังหวัดนครศรีธรรมราช ดําเนินการเร่งสํารวจและช่วยเหลือพี่น้องประชาชนที่ประสบภัยอย่างเต็มกําลังความสามารถ ในส่วนของจังหวัดสุราษฎร์ธานี ได้เน้นย้ําให้เฝ้าระวังและติดตามสถานการณ์อย่างต่อเนื่อง พร้อมทั้งสั่งการผู้ว่าราชการจังหวัดชุมพร พัทลุง สงขลา ปัตตานี และนราธิวาส ซึ่งเป็นพื้นที่ชายฝั่งทะเลอ่าวไทย ได้แจ้งเตือนผู้ประกอบการ ประชาชน และนักท่องเที่ยว โดยหากพบว่าสถานการณ์มีความรุนแรง หรือเกิดลมกรรโชกแรง ต้องประสานสั่งการหน่วยงานที่เกี่ยวข้องห้ามเรือทุกชนิดออกจากฝั่งโดยทันที และเร่งบูรณาการทุกภาคส่วนเร่งให้ความช่วยเหลือผู้ประสบภัยตามแผนป้องกันและบรรเทาสาธารณภัยแห่งชาติต่อไป และให้ทุกจังหวัดได้เร่งประชาสัมพันธ์สร้างการรับรู้สายด่วนนิรภัย 1784 ให้ประชาชนได้รับรู้รับทราบและเป็นช่องทางในการติดต่อขอความช่วยเหลือในทุกช่องทางการสื่อสาร และขอให้พี่น้องประชาชนได้ติดตามข้อมูลข่าวสารสภาพอากาศจากทางราชการอย่างใกล้ชิด